KIRJALLINEN KYSYMYS E-1378/01 esittäjä(t): Daniel Varela Suanzes-Carpegna (PPE-DE) komissiolle. Alueelliset kalastusjärjestöt.



Virallinen lehti nro 350 E , 11/12/2001 s. 0141 - 0142



KIRJALLINEN KYSYMYS E-1378/01 esittäjä(t): Daniel Varela Suanzes-Carpegna (PPE-DE) komissiolle (7. toukokuuta 2001) Aihe: Alueelliset kalastusjärjestöt Vastauksessaan kysymykseeni E-0025/01(1) komissio myöntää, että sillä ei ole tarpeeksi henkilökuntaa puolustaakseen kalastukseen liittyviä velvoitteitaan ulkopoliittisesti. Erityisen vaikeaa on edustaa ja puolustaa riittävästi EU:n etuja alueellisten kalastusjärjestöjen kuten esimerkiksi ICCAT:in kokouksissa. Koska alueellisten kalastusjärjestöjen merkitys on erittäin tärkeä yhteisen kalastuspolitiikan tulevaisuuden kannalta, eikö komissio katso, että EU:n kalastusetujen puolustamiseksi teknisiä ja henkilöstöresursseja on lisättävä? Koska laajasti vaeltavien kalalajien, erityisesti tonnikalojen ja niiden lähisukulaisten merkitys on suuri ja ne ovat taloudellisesti arvokkaita, niiden kalastusta hallinnoivat alueelliset kalastusjärjestöt ovat myös hyvin tärkeitä. Eikö komissio katso, että kalastuksen pääosaston yhteyteen on tarpeen perustaa laajasti vaeltaviin lajeihin erikoistunut yksikkö? Eikö komissio katso, että muodostamalla pysyvä asiantuntijatyöryhmä, joka yhtenäistää komission toimet ja turvaa niiden jatkuvuuden, EU:n etujen puolustaminen alueellisissa kalastusjärjestöissä ja niiden valvomissa kahdenvälisissä tonnikalasopimuksissa helpottuisi suuresti? (1) EYVL C 235 E, 21.8.2001, s. 93. Franz Fischlerin komission puolesta antama vastaus (26. kesäkuuta 2001) Komissio on aikaisemmin ilmoittanut useaan otteeseen, että avomerikalastuksen monenkeskinen hallinta on erittäin tärkeä kysymys tulevan yhteisen kalastuspolitiikan kannalta. Alueellisten kalastusjärjestöjen aiempaa aktiivisempi ja monimuotoinen osallistuminen edellyttää yhtä lailla komission osallistumisen vastaavaa lisäämistä, koska yhteisöllä on tässä asiassa yksinomainen toimivalta. Alueellisten kalastusjärjestöjen antamat suositukset on pantu täytäntöön tärkeysjärjestyksessä; etusijalle on asetettu laajasti vaeltavia kalakantoja koskevat (tekniset ja valvonta-) toimenpiteet. Mitä alueellisten kalastusjärjestöjen työhön osallistuviin henkilöstöresursseihin tulee, komissiolla oli kansainvälisen Atlantin tonnikalojen suojelukomission (ICCAT) edellisessä kokouksessa käytettävissään kuuden virkamiehen ryhmä. Virkamiesten onnistui saattaa päätökseen usein vaikeissa olosuhteissa käydyt ja merkittäviä henkilökohtaisia ponnisteluja vaatineet neuvottelut. Komissio on edustettuna myös alueellisten kalastusjärjestöjen muissa kokouksissa ja osallistuu täysimääräisesti käytettävissä olevien virkamiesten määrän sallimissa rajoissa pysyvien komiteoiden, työryhmien ja täysistuntojen työhön. Vain yksi yksikkö seuraa vastedes kaikkia muita alueellisia kalastusjärjestöjä kuin eräitä Koillis-Atlantin järjestöjä ja takaa siten komission toiminnan tarvittavan yhdenmukaisuuden ja jatkuvuuden näissä kansainvälisissä yhteyksissä. Lisäksi kalastuksen pääosaston uusi organisaatio voi todennäköisesti vastata uusiin tarpeisiin aiempaa tehokkaammin, ja myös parlamentin jäsenen mainitsemia aiheita voidaan käsitellä tulevaisuudessa aiempaa tehokkaammin ja johdonmukaisemmin kalastuksen pääosaston uuden rakenteen ansiosta.